Advokat Jon Anders Hasle har hatt Glenn Kenneth Andersen som klient i 17 år. De siste årene har også advokat Sverre Sjøvold bistått Glenn Kenneth.

– Jeg opplever at Glenn Kenneth var mer kriminell før; i en periode var han i et tungt kriminelt miljø. Men de siste 10–15 årene har det dreid seg mer om det jeg vil kalle hverdagskriminalitet. Det som gjør at han sitter så mye i fengsel, er at han går med kniv. Han sier jo selv at han er «knivofil», sier advokat Jon Anders Hasle til VG.

Han er sterkt kritisk til politiets VIC-prosjekt, som han mener langt på vei hindrer gjengangerne i å komme seg ut av den kriminelle løpebanen.

– VIC ble etablert som et tiltak som skulle hjelpe denne gruppen. Men ingen av mine klienter har sett noe til hjelpen. Det finnes ikke noe samarbeid med andre relevante instanser, sier Hasle til VG.

– Vi må ha et utgangspunkt i at alle kan klare seg. Men utgangspunktet til VIC virker å være at «her er det noen som ikke kan klare seg, og da må vi fengsle dem». Når det eneste målet er å holde noen fengslet, da har vi gitt opp den personen. Det kan vi ikke, mener jeg.

Samarbeidet mellom NAV, kriminalomsorgen og politiet fungerer ikke, mener advokaten. Når du blir fengslet, mister du kontaktnett, bolig og økonomiske rettigheter. Når du slipper ut, starter du på bar bakke – hver gang.

Glenn Kenneth føler seg fanget i en runddans mellom de forskjellige etatene. Og uten hjelp kommer han seg ikke videre.

– Mulighetene for å klare seg godt er mye mindre for noen som ikke har de samme referansene som oss andre. Om du aldri har hatt disse referansene, så blir veien mot et vanlig liv så mye brattere, sier advokaten.

Konsekvensen av dagens system er at mange av gjengangerne har det aller best når de sitter bak murene. De lengter tilbake dit, til låste dører og faste rutiner.

Men det gjør også at de kommer enda dypere inn i et miljø av rusavhengighet og kriminelle, påpeker Hasle.

– Dette er en inhuman behandling av dem det gjelder, og ikke hensiktsmessig dersom målet er å redusere kriminaliteten. Dersom de som er gjengangere og sliter med rus, kunne sluppet ut til noe – til rehabilitering, en bolig og et tilbud, er jeg sikker på at mange hadde klart seg, sier han.